મુખ્યમંત્રીએ ઉમેર્યું કે મહીસાગર કાંઠે સાકાર થયેલા ધ એન્જોય સિટીમાં આસપાસનાં ગામોના 2000 જેટલા યુવાનોને રોજગારી મળવા સાથે આ વિસ્તાર પ્રવાસન સ્થળના કારણે આર્થિક ગતિવિધિઓનું કેન્દ્ર બનશે. આવનારા દિવસોમાં અહીં મિની ડિઝનીલેન્ડ બની રહેશે એવો વિશ્વાસ વ્યકત કરતાં મુખ્યમંત્રીએ જણાવ્યું કે દેશ-દુનિયાના પ્રવાસીઓ અહીં મુલાકાતે આવશે. આ વિસ્તારનો સર્વાંગી વિકાસ થશે. વાઇબ્રન્ટ ગુજરાત સમિટમાં વિવિધ ક્ષેત્રોમાં થયેલા એમઓયુ તબક્કાવાર શરૂ થઈ રહ્યા છે. વાઇબ્રન્ટ ગુજરાત સમિટમાં થયેલ એમઓયુના અમલીકરણ બદલ તેમણે ધ એન્જોય સિટીના આયોજકોને અભિનંદન પાઠવ્યાં હતાં. ધ એન્જોય સિટીમાં મહીસાગર નદીનું પાણી ઉપયોગમાં લેવામાં આવશે નહિ, પરંતુ આયોજકો દ્વારા પોતાના સ્રોતોનો ઉપયોગ કરવા સાથે વપરાયેલા પાણીનું ટક્નોલોજીના માધ્યમથી રિસાઇકલિંગ પણ કરવામાં આવશે.